Man pleit dalk ná moord op Kaapstad-tienerRene Roman Die 50-jarige man wat verdink word van die verkragting en moord op René Roman (13) van Lavender Hill in Kaapstad, verskyn na verwagting Vrydag weer in die stad se hooggeregshof. Die man, Andrew Plaatjies, staan tereg op aanklagte van verkragting en moord. Volgens berigte gaan Plaatjies na verwagting skuldig pleit op een van die aanklagte teen hom. Plaatjies het blykbaar ŉ bekentenis afgelê waarin hy erken hy het René vermoor, maar ontken hy het haar verkrag. Maroela Media het vroeër berig René se halfnaakte liggaam is 21 Maart 2017 in Lavender Hill naby haar ouerhuis gevind. Haar liggaam is in ŉ houthut in die agterplaas gevind. Haar hande en voete was vasgebind en die liggaam het al begin ontbind. Sy was met ŉ mat toegegooi. ŉ Vriend het René op 10 Maart 2017 vir die laaste keer lewend gesien toe sy na ŉ winkel geloop het. Plaatjies is kort nadat haar liggaam gevind is, in Stellenbosch in hegtenis geneem.